次韵和王正仲熙寧郊祀二十韵
作者：劉攽
朝代：宋

paragraphs: 駿命膺長發，鴻圖本慎徽。
八方星拱極，四海日升暉。
舊典增咸秩，彌文示表微。
聖時均玉燭，天統正璿璣。
南極迎陽復，陰泉候氣歸。
積高常眷顧，昭孝每毋違。
羽衛來雙闕，和鑾並六飛。
風霆齊命令，龍虎會旗旂。
帳殿層城暮，金波列宿稀。
嚴更虛夜鼜，雕輦下彤闈。
廣樂千人唱，升煙萬目睎。
衆神知受記，象物競來依。
陟降兼明察，圓方比範圍。
送音仍鬻鬻，畀福想霏霏。
霈澤蘇群動，春陽暢墐扉。
慶深周揭厲，感極至歔欷。
多士參鳴玉，微生厠皂衣。
肅雍瞻帝武，奉引近天威。
儒館鵷鸞舊，長謠錦繡輝。
因知子雲賦，何足頌巍巍。